b"\n_START_ARTICLE_\nKa\xc4\x8dkavalj\n_START_PARAGRAPH_\nKa\xc4\x8dkavalj (albansko: ka\xc3\xa7kavall; bolgarsko in makedonsko k\xd0\xb0\xd1\x88\xd0\xba\xd0\xb0\xd0\xb2\xd0\xb0\xd0\xbb [ka\xc5\xa1kaval]; italijansko: cacciocavallo [ka\xc4\x8dokavalo]; romunsko: ca\xc5\x9fcaval; sicilsko: caciucavaddu [ka\xc4\x8dukavadu]; srbsko: k\xd0\xb0\xd1\x87\xd0\xba\xd0\xb0\xd0\xb2\xd0\xb0\xd1\x99 [ka\xc4\x8dkavalj]; tur\xc5\xa1ko: ka\xc5\x9far) je trdi sir z balkanskega polotoka in ju\xc5\xbene Italije.\n_START_SECTION_\nZna\xc4\x8dilnosti\n_START_PARAGRAPH_\nKa\xc4\x8dkavalj je na prerezu gladek, steklast, navadno popolnoma brez luknjic. Sve\xc5\xbei (mladi) sir je mehak, delikatnega do sladkega okusa. Staran sir je masten in kompakten. Njegov okus je rahlo do precej slan, poln, nekoliko oster in pikanten. Po navadi ka\xc4\x8dkavalj izdelujejo v obliki hlebca s premerom 30 cm, vi\xc5\xa1ino do 12 cm in te\xc5\xbeo do 8 kg, v Italiji najve\xc4\x8d do 2,5 kg.\n_START_SECTION_\nProizvodnja\n_START_PARAGRAPH_\nKa\xc4\x8dkavalj se izdeluje iz ov\xc4\x8djega ali iz me\xc5\xa1anice ov\xc4\x8djega in kravjega mleka, v Italiji ve\xc4\x8dinoma samo iz kravjega mleka, z vle\xc4\x8denjem sirnega testa (pasta filata).\n_START_SECTION_\nZa\xc5\xa1\xc4\x8dita ozna\xc4\x8dbe porekla\n_START_PARAGRAPH_\nV Italiji so \xc5\xbeivila z za\xc5\xa1\xc4\x8dito ozna\xc4\x8dbe porekla ozna\xc4\x8dena z oznako\xc2\xa0\xc2\xbbDOP\xc2\xab\xc2\xa0(Denominazione d'origine protteta), italijanska vina z za\xc5\xa1\xc4\x8dito ozna\xc4\x8dbe porekla pa z oznako\xc2\xa0\xc2\xbbDOC\xc2\xab\xc2\xa0(Denominazione d' origine controllata)."